Előterjesztés Zalakaros Város Önkormányzata Képviselőtestülete 2022. február 22-én tartandó ülésére
Napirend címe: Döntési javaslat a Magyar Labdarúgó Szövetség 2022/23 évi sportfejlesztési program labdarúgó pályaépítés tárgyú pályázatáról
Készítette: Sinkovics Norbert, Zalakaros Sportjáért Közhasznú Közalapítvány elnök
Tisztelt Képviselő-testület!
Az Alapítvány 2011 óta minden évben igénybe vesz társasági adó támogatást a társasági adóról és az osztalékadóról szóló 1996. évi LXXXI. törvény alapján. Társasági adó a látvány-csapatsportokra fordítható, esetünkben ez a labdarúgás és a kosárlabda. 
Tao támogatásokból finanszírozzuk rendre a csapatsportok működési költségeinek nagy részét. Emellett lehetőség van beruházások finanszírozására is a TAO programok keretében. Ebből valósult meg 2016-ban a tornaterem nyílászáró cseréje is a Magyar Kosárlabda Szövetség programjából.
A támogatás forrása társasági adó.
Tehát az évente benyújtott Sportfejlesztési Programok (mint pályázatok) elnyerésével egy megszerezhető maximális társasági adó támogatási keret kerül határozatban rögzítésre, mely az adott évi Sportfejlesztési Program költségeire fordítható. Az éves Sportfejlesztési Program tartalmazza többek között az utánpótlás nevelés adott évre vállalt csapatainak számát, létszámát, versenyeztetésben való részvételét.
Az MLSZ pályaépítési program
A Magyar Labdarúgó Szövetség (MLSZ) minden évben – a Sportfejlesztési Program részeként - keretet biztosít pályaépítési programra is. Alapvetően a beruházási támogatáshoz 30% önerő szükséges, azonban a 2021/2022-es évadtól 100% támogatás érhető el, nem kell önerőt biztosítani. Ez a 2022/2023-as évadban az MLSZ tájékoztatása alapján még fenn fog állni, azonban a jövőben elképzelhető, hogy visszaállítják az önrészt. 
A társasági adó támogatás pályaépítésre, azon belül a következő tételekre fordítható:
1. Nagyméretű 68x105 (72x111 m) - az MLSZ Zala megyei képviselői javaslatára - élőfüves labdarúgó pálya, alépítménnyel, öntöző rendszerrel, festett fehér vonalakkal, 2 db nagyméretű kapu, alapvonalak mögött labdafogó háló, 18 db palánkelem, szögletzászlók, világítás. 
2. Opcionális tételek: mobil lelátó, pálya körül Viacolor járda, pálya körül kiegészítő labdafogó háló, kerítés, 4 db kisebb méretű kapu, 2 db. fedett kispad (12-18 fő), 200 lux világítás 
3. MLSZ szóbeli tájékoztatása szerint Öltöző építés
4. Egyéb költségek: előkészítési költségek (tervezés, esetleges közbeszerzés), műszaki ellenőrzés, projektmenedzsment, stb.
Az élőfüves pálya várható elszámolható költsége bruttó 120-130 mFt (pályázati felhívásban kerül meghatározásra, mely még nem áll rendelkezésre). Ez az öltözők költségét nem tartalmazza.
Jelenleg a 2022/2023-as évadra felhasználható támogatás elnyerésére lehet majd pályázatot benyújtani, melyben a 2022. július 1.-2023. június 30. között keletkezett kiadások számolhatóak el. A pályázati felhívás még nem került kiírásra, a benyújtás határideje 2022. február 28. lesz.
A pályázat az MLSZ saját rendszerében, Sportfejlesztési Program benyújtásával történik.
A támogatás menete
1. lépés: Sportfejlesztési program benyújtása 
(2022. február 28.)
A támogatásra jogosult szervezet első lépésben ún. sportfejlesztési programot nyújt be a szövetséghez (MLSZ), amely a következő sportévben végrehajtani kívánt programot mutatja be, alátámasztva a megvalósításához szükséges támogatási összegekkel. E programot az MLSZ – mint hatóság – elbírálja, és részben vagy egészben jóváhagyja. A jóváhagyásról a sportszervezet határozatot kap, amely a megszerezhető támogatást is tartalmazza.
2. lépés: Támogató keresése 
(nem formálisan már lehet támogatókat keresni, támogatási szerződés az MLSZ határozat kiállítását követően köthető)
Második lépésként a sportszervezet támogatót keres. A támogató olyan köztartozásmentes gazdasági társaság lehet, amely pozitív adóalappal bír. A támogatás összegéről, annak folyósításának feltételeiről a sportszervezet és a támogató szerződést köt és ez alapján a sportszervezet a korábban említett elektronikus felületen keresztül támogatási igazolási igényt nyújt be. Az igazolást az MLSZ 8 napon belül kiállítja, és eljuttatja a sportszervezetnek és a támogatónak is.
3. lépés: Támogatás átutalása
A támogató a Tao törvény 22/C. §-a szerint kiállított támogatási igazolás alapján közvetlenül teljesíti a támogatás utalását. 2015. január 1-től kezdődően új elem, hogy a támogató az őt terhelő 2016. adóévi adóelőleg, adóelőleg-kiegészítés, illetve adó meghatározott részéről valamely kedvezményezett célra felajánlást tehet, amelyet – bizonyos feltételek fennállása esetén – az adóhatóság utal át a kedvezményezett részére. A támogatót az így átutalt összegre tekintettel jóváírás illeti meg, amely jóváírás a támogató társasági adó folyószámlájára kerül átvezetésre csökkentő tételként (24/A. § szerinti igazolás).
4. lépés: Adókedvezmény
A Támogató a támogatás összege után járó társaságiadó-kedvezményt legkorábban a december 20-i kötelező feltöltésből levonhatja, vagy a május 31-i bevallásban visszaigényelheti, feltéve, hogy a támogatást december 31-ig át is utalja. Az adókedvezmény igénybevételére csak az utalás (pénzügyi) évében van lehetőség. Az adókedvezmény csak a támogatás pénzügyi folyósítását követően érvényesíthető: ha az érvényesíthető adókedvezmény mégsem biztosítana kellő fedezetet, az adókedvezményt három évig tovább lehet vinni.
Finanszírozás 
A Zala Megyei MLSZ várhatóan 2022. májusában kap értesítés arról, hogy a 2022/2023-as évben pályaépítésre az országos keretösszegből mekkora keretösszeget fordíthat, tehát mekkora keretösszeget oszthat ki a megyei pályaépítési pályázatokra. Ennek függvényében részben vagy egészben ítélhető meg támogatási összeg. A pályaépítést lehetőség van több évre ütemezni, akár pályázat benyújtását követően is, a megyei keretösszeg ismeretében, az MLSZ megyei szervezetével egyeztetve. 
Fontos tudni, hogy az MLSZ törekszik a befejezetlen beruházások elkerülésére, a megkezdett beruházások a következő év keretkiosztásában előnyt élveznek, így amennyiben a 2022/2023-as évre vonatkozóan részben kapjuk meg a támogatást, úgy az azt követő évben a beruházás befejezése érdekében az újabb pályázatunk prioritást fog élvezni.
Az építési tervdokumentáció költsége elszámolható, azonban azt elő kell finanszírozni. 
A Társaságokkal kötött TAO támogatási szerződés alapján a lehívott támogatás egy külön bankszámlára kerül elhelyezésre, melyből a projekt költségei folyamatában finanszírozhatóak.
A beruházás megvalósítója, a szerződő fél az Alapítvány lesz. Ez vonatkozik minden elszámolható előkészítési és megvalósítási költségre.
A támogatók megkeresését és a támogatások begyűjtését az elmúlt években az Alapítvány végezte. A működési költségek forrásán túl azonban, ilyen léptékű beruházás megvalósítása esetén ez a feladat az Alapítvány kompetenciáját meghaladja, a beruházáshoz a támogatást nem tudja összegyűjteni. Ebben az Alapító szerepvállalását kérjük.
Határozati javaslat:
A Képviselőtestület

1. támogatja a Zalakaros Sportjáért Közhasznú Közalapítvány Magyar Labdarúgó Szövetség 2022/23 évi sportfejlesztési programja labdarúgó pályaépítés tárgyú pályázatának benyújtását.
2. jóváhagyja, hogy amennyiben a Sportfejlesztési Program megvalósul, úgy annak részeként az Alapítvány sportpálya építésére irányuló beruházást valósítson meg az Önkormányzat erre kijelölt területén, Behiákpusztán.
3. a beruházás tárgyát képező ingatlanra vonatkozóan a beruházás rendezett tulajdonviszonya megteremtése érdekében az Alapítványnak a beruházáshoz szükséges tulajdonosi hozzájárulást megadja.
4. gondoskodik az előkészítési tevékenységek részeként a szükséges műszaki tervdokumentáció elkészítéséről. Amennyiben annak költsége keletkezik, melyet a TAO támogatás terhére kíván elszámolni, annak elszámolhatósága érdekében megbízza az Alapítványt a tervező megbízásával, annak összegét az Alapítvány számára átadja.
5. a Zalakaros Sportjáért Közhasznú Közalapítvánnyal együtt közreműködik támogatók megkereséséről és a társasági adó támogatások összegyűjtéséről.
6. a pályázat megvalósításához a műszaki ellenőri feladatokon kívüli műszaki felügyeletet/szakértelmet biztosítja.
7. az esetleges közbeszerzési jogi szakértelmen kívül a szükséges jogi szakértelmet biztosítja.

